ป.ป.ส. ยึดเฮโรอีน 1,650 กรัม  เตรียมส่งออกไปออสเตรเลีย
นายวิชัย ไชยมงคล เลขาธิการคณะกรรมการป้องกันและปราบปรามยาเสพติด (ป.ป.ส.) เปิดเผยว่า เมื่อวานนี้(12 มิ.ย.) ชุดสกัดกั้นยาเสพติดพื้นที่ท่าอากาศยาน (Airport interdiction task force) ประจำท่าอากาศยานสุวรรณภูมิ ที่ประกอบด้วย เจ้าหน้าที่ ป.ป.ส. ร่วมกับ บช.ปส. ศุลกากร และศูนย์รักษาความปลอดภัย กองบัญชาการกองทัพไทย สืบสวนทราบว่า จะมีการลักลอบส่งยาเสพติดไปประเทศออสเตรเลีย กระทั่งตรวจยึดเฮโรอีน 1,650 กรัม ที่ซุกซ่อนอยู่ในปกสมุดบันทึก จำนวน 9 เล่ม ซึ่งเป็นกล่องไปรษณีย์พัสดุด่วนพิเศษระหว่างประเทศ ( EMS ) จำนวน 2 กล่อง ระบุชื่อที่อยู่ผู้ส่งคนเดียวกัน ส่งมาจากไปรษณีย์สมุทรปราการและสำโรงใต้ ก่อนส่งต่อไปประเทศออสเตรเลีย เจ้าหน้าที่จึงตรวจยึดของกลางเพื่อดำเนินคดีต่อไปนายวิชัย เปิดว่า สถิติการตรวจยึดพัสดุไปรษณีย์ที่จะส่งออกไปต่างประเทศ ตั้งแต่เดือนตุลาคม 2563 ถึงปัจจุบัน พบว่ามีพัสดุที่ตรวจยึดก่อนส่งไปออสเตรเลีย 19 คดี เช่น คดียาเสพติด ยาไอซ์ จำนวน 24.70 กิโลกรัม เฮโรอีน 61.04 กิโลกรัม ส่วนคดีนี้เป็นคดีล่าสุดที่ชุดสืบสวนขยายผลไปยังกลุ่มผู้ส่ง โดยอยู่ระหว่างประสานข้อมูลกับตำรวจออสเตรเลียให้ดำเนินการในส่วนของผู้รับปลายทางด้วย